钦定古今图书集成/明伦汇编/官常典/第705卷 > 性理会通 > 《论李固杜乔》
## 钦定古今图书集成/明伦汇编/官常典/第705卷 > 性理会通 > 《论李固杜乔》

南轩张氏曰：“李、杜二公，精忠劲节，不惮杀身，百世之
下，凛乎犹有生气，其视胡广、赵戒辈，真不翅如粪土
也。但恨于几会节目之间，处之未尽，要是于《春秋》提
纲之法讲之不素耳。李固方举于朝，即就梁商之辟，
商虽未有显过，然如固之志业，其进也将以正邦，殆
不可以苟也。一为之属，既涉梁氏宾客事，必有牵制”
者矣。此其失之于前也。方质帝之弑也，固为首相，及
质帝忽死，有语之以被毒之事，则任是责者，非固而
谁责？帝既不幸，固便当召尚书，发冀奸，正大义，显言
于朝，则忠臣义士，孰不应固？冀虽势盛，然名其为贼，
逆顺理殊，盖可诛也。此间不容发之时，而固昧夫大
几，独推究侍医等，举动迂缓，使冀得以措手，大义不
白，人心日以懈弛，其几既失，固身据大位，当大权，持
大义，而反听命，受制于贼，岂不惜哉！此其失之于后
也。夫以冀之悖逆，而固具奏记与议所立，固岂不知
冀心之所存哉？失太阿之柄，而陵迟至此耳。度、固之
不白发冀罪，非党梁氏也，恐事之不成无益，故欲隐
忍以待清河王之立，庶几可扶社稷，而不知天下大
变，己为冢宰，理当明义以正之，事之成与不成，盖非
所问。况如前所论顺逆之理，冀决无以逭死耶！固之
隐忍，乃所以成冀奸谋，杀身不足道，而社稷重受害
矣。若固者，尽其忠国之心，而无克乱之才，可胜惜哉！
杜乔在九卿中，若怀是见，必赞固为之矣。及继固为
相，已制命于冀矣，相与就死，呜呼悲矣。